Lost worlds: Life in the balance (2001)  Lavastaja: Bayley Silleck  2001  http://imdb.com/title/tt0264809/       Pea kümme aastat tagasi  IMAX-kinode jaoks üles võetud dokumentaal, mis alguses üritab arutleda ajaloole tuginedes (konkreetselt siis Ladina-Ameerika kunagiste indiaanilinnade näitel) teemal "kas meie tänased metropolid on püsivamad kui kasvõi näiteks Macchu Picchu" ja lõpuks viiakse vaataja Venetsueela tepui'dele ("lauamägedele"), sealhulgas ka neist ehk kuulsaimale, Auyantepui'le, mis on tuntud eelkõige maailma kõrgeima, Angeli joa "kodukohana." Et mul selle viimase suhtes on mingi seletamatu sõltuvus, siis lootsin ma ka filmist leida rohkem infot platoo kohta aga võta näpust. Peale ehk kokku mõni minut kestnud kaadrite helikopterilennust, teist sama palju kestnud pildist pilvedesse mattunud platool telgi püstitamisest ning veidi ka sealse fauna ja floora esitamisest ei olnud siin midagi põnevat. No ja üks Angeli joa poole ja suunas tehtud kaamerasõit oli küll ju kah.    Ei aidanud ka Harrison Fordi palkamine kaadritaguseks jutuvestjaks, tegu on ikka kaunis mõttetu filmitükiga, mis esiteks ei suutnud otsustada, mis asi ta täpselt nüüd olla tahab ja teiseks oli formaadijärgsed minutid suurest täidetud sõna otseses mõttes igavate kaadritega. Eriti veel tänapäeval, mil meid on ära hellitanud kasvõi BBC "Planet Earth" aga ilmselt kehtis see juba ka 2001. a., mil isegi IMAX-kinodes jooksis ikka palju asisemaid loodusfilme. Lisaks kõigele on tavaformaati muundamisel jäänud siia sisse ka Imax'ilt DVD-le liikuva pildi tüüphäda. Kumeraks kiskuvad pildiservad. Fuih!    2/10